ZAŠTO BISMO SVI TREBALI POSTATI “KRADLJIVCI KNJIGA”?

(Osvrt na djelo “Kradljivica knjiga”, Markus Zusak)

Možete li zamisliti život za vrijeme Drugog svjetskog rata? Kako su živjeli tadašnji ljudi, kako je rat utjecao na tijek njihovih života? Svi smo mi na satu povijesti učili o Drugom svjetskom ratu, no na satu povijesti učiš godine i događaje kroz koje je teško shvatiti istinski užas i bol toga vremena. Upravo knjige poput „Kradljivice knjiga“ daju nam sliku o tadašnjem životu. One nam šalju snažne poruke, koje su bezvremenske.

Davne 1939. Godine, glavna junakinja, Liesel Meminger, dolazi u kuću svojih udomitelja u Molching, Ulicu Himmel 33, u nacističkoj Njemačkoj ispraćena od svoje majke i potresena smrću svojega brata. Na bratovom grobu pronalazi knjigu koja joj mijenja život. Knjigu kroz koju je naučila čitati. U novom gradiću suočava se s novom školom, novom djecom, i nečime što nikada prije nije radila - čitanjem. Liesel neprestano čita knjige i zbog njih postaje kradljivica, jer se ne može oduprijeti želji za novom knjigom. Knjiga za knjigom, svaka je dolazila u Lieselin život na svoj jedinstven način, a ona nije ni slutila da će joj jednoga dana upravo pisanje knjige spasiti život.

Za puno knjiga mogu reći da mi se sviđaju, no ovu zaista obožavam. Kada sam je posudila u knjižnici, pao mi je “mrak na oči” nakon što sam vidjela koliko stranica ima. Pomislila sam da je naša profesorica ili poludjela ili pogriješila. Mi smo ipak samo“sedmaši”. Ubrzo sam spoznala da se na našu sreću ništa od toga nije dogodilo. Brzo me knjiga uvukla među svoje korice. Stoga, ne dajte se obeshrabriti brojem stranica dragi čitatelji ove knjige, jer će vam se svaka stranica urezati u sjećanje. Postat ćete i vi “kradljivci” riječi i događaja na jedan mističan način.

Mislim da je jedna od najvećih posebnosti u ovoj knjizi način na koji se pisac izražava, način na koji pripovijeda, prirodno i zanimljivo, tako da ne možete ne voljeti ovo djelo. Likovi su, naravno, također odigrali veliku ulogu u priči: ispreplićući se i nadopunjavajući se, bez nepotrebnog nametanja jednog lika, lako pratimo život djevojčice Liesel koja je jako hrabra, uporna i inteligentna. Svi likovi opisani su vrlo živopisno i blisko te sam ponekad imala osjećaj kao da sam s njima. Smijala sam se s njima, plakala sam s njima pa čak i plakala za njima.

Jedna od meni najzanimljivijih činjenica vezanih za ovu knjigu je ta što je pripovjedač upravo sama Smrt. Na prvu vas to iznenadi, čak šokira, ali vjerovali vi to ili ne, nije toliko tmurna i zla kao što nekad mislimo o smrti. Dapače, prilično je brižna i posvećuje pažnju detaljima. Kroz njezino pripovijedanje vidi se izrazita osjećajnost i povezanost s glavnom junakinjom Liesel. Opisala bih ju kao ljubav. S druge strane i sama Smrt, koja je i tako uobičajena u ratovima, zgrožena je razaranjima i stradanjima toga vremena. Na kraju knjige čak se i smrt glavne junakinje ne čini kao nešto tmurno i žalosno, nego upravo njezina smrt daje joj mogućnost da ponovo vidi svoje ljubljene. Kao da smrt koja obično označava kraj, gledana iz nekog drugog kuta predstavlja tračak svjetla, a ne tamu.

Inače ne uživam previše u knjigama ili filmovima kojima je tema ili vrijeme radnje Drugi svjetski rat. To je osjetljiva i vrlo intimna tema koju je teško kroz različite vrste medija pravilno prikazati, osobito nama djeci. No, mislim da je autorica ovoga djela obavila odličan posao. Mislim da ova knjiga pruža jasan uvid u to s čime su se odrasli, a posebno djeca morala nositi tijekom tog teškog razdoblja. Međutim objašnjava i moć koju imaju riječi, kako tada tako i danas. Daje nam uvid u važnost čitanja i snagu riječi.

Završetak ove knjige, iako je bio dosta traumatizirajući zbog rastanka s toliko voljenim likovima, nije me razočarao. Stvaran je, nije poput završetka većine knjige u kojima svi dobri likovi završe dobro, a svi loši loše. No ipak, sve je u perspektivi i načinu na koji se shvaća priča. Želim vjerovati kako su likovi koji su nas napustili otišli na bolje mjesto. Mjesto gdje nema tuge, boli i patnje.

Ova knjiga je priča i o tuzi i o boli, ali i o nadi i moći koju ima riječ. Riječ koja potiče, mijenja, hrabri, uništava, razumije i liječi. Riječ koja je kroz ovu knjigu vodila Lies@el kroz svaki dan njezinog života do samoga kraja. Ova je knjiga kroz mnoštvo uspona i padova u meni izazvala vrtloge emocija. Potaknula me da i ja postanem jedna od novih “kradljivica knjiga”.

Autor: Bruna Blaić,